Diari Oficial de la Generalitat Valenciana


Sumari del DOGV 8166, del 09-11-2017 (2017/9329)

ORDRE 9/2017, de 17 d'octubre, de la Conselleria d'Habitatge, Obres Públiques i Vertebració del Territori, per la qual es fixen les tarifes dels serveis interurbans de transport públic discrecional de persones en automòbils de turisme a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/10/17/9/dof/vci/html**

### Dades del document

Número de DOGV
:   8166

Data del DOGV
:   09-11-2017

Secció del DOGV
:   I. DISPOSICIONS GENERALS

Número del document
:   2017/9329


Data del document
:   17-10-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 9/2017, de 17 d'octubre, de la Conselleria d'Habitatge, Obres Públiques i Vertebració del Territori, per la qual es fixen les tarifes dels serveis interurbans de transport públic discrecional de persones en automòbils de turisme a la Comunitat Valenciana. [2017/9329]  
PREÀMBUL  
  
L'article 49.1.15 de l'Estatut d'Autonomia atribueix a la Generalitat la competència exclusiva en matèria de transport terrestre l'itinerari de la qual discórrega íntegrament en el seu territori. L'article 5, apartat d de la Llei orgànica 5/1987, de 30 de juliol, de delegació de facultats de l'Estat en les comunitats autònomes en relació amb els transports per carretera i per cable, delega «la fixació de les corresponents tarifes, dins dels límits establits per l'Administració de transports de l'Estat».  
  
La Llei 6/2011, d'1 d'abril, de la Generalitat, de mobilitat de la Comunitat Valenciana (d'ara endavant LMCV), estableix, en l'article 55, que les tarifes han de garantir la cobertura del cost real del servei en condicions normals de productivitat i organització, i permetre una adequada amortització i un raonable benefici industrial. L'article 55.3 de la LMCV estableix que, respecte d'aquests serveis de transport que tinguen destinació «fora de l'àrea funcional en què estiga residenciada l'autorització, estan sotmesos a tarifes màximes establides per l'òrgan competent de la Generalitat, d'acord amb els principis assenyalats en el punt 1».  
A l'efecte de dotar de prou seguretat jurídica en la forma d'aplicació de les tarifes interurbanes, escau determinar-les en aquesta ordre i derogar regulacions anteriors que han produït confusió.  
  
Per tot això, en virtut del que disposen els articles 28.e i 43 de la Llei 5/1983, de 30 de desembre, del Consell; l'article 44 de la LMCV; l'article 4 del Decret 159/2015, de 18 de setembre, pel qual s'aprova el Reglament orgànic i funcional, amb un informe previ dels municipis afectats, de les associacions professionals del sector i de consumidors i usuaris; i complits els tràmits procedimentals previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat,  
  
  
  
ORDENE  
  
Article 1. Objecte, àmbit i forma d'aplicació  
1. És objecte d'aquesta ordre la regulació del règim tarifari dels serveis interurbans de transport públic discrecional de persones en vehicles de turisme (taxi) a la Comunitat Valenciana.  
2. Serà aplicable a tots els vehicles proveïts d'autorització VT, independentment del seu àmbit funcional, residenciats a la Comunitat Valenciana, quan el servei es vaja a produir amb origen en qualsevol àmbit funcional i la seua destinació es trobe en un altre àmbit funcional distint, ja siga dins o fora de la Comunitat Valenciana. També s'aplicaran als serveis de taxi que s'inicien fora del seu àmbit funcional, que hagen sigut prèviament contractats i comunicats a l'Administració, per a la recollida de persones en ports, aeroports i estacions d'autobusos i ferroviàries.  
3. Les tarifes interurbanes seran aplicables des de l'inici del servei i fins a la seua finalització.  
4. Aquestes tarifes seran també d'aplicació en els serveis prestats dins dels àmbits funcionals de la Comunitat Valenciana que no disposen de règim tarifari específic.  
  
Article 2. Tarifes màximes  
1. Els serveis interurbans de transport públic discrecional per a persones que viatgen per carretera, duts a terme per vehicles proveïts d'autorització documentada en targeta de la classe VT, es realitzaran amb subjecció a les següents tarifes màximes (impostos inclosos).  
A) Tarifa ordinària  
Preu per quilòmetre recorregut o fracció: 1,20 euros.  
Preu per hora d'espera: 15 euros.  
Es computarà per fraccions de 15 minuts, a raó de 3,75 euros cada fracció.  
B) Tarifa especial per a serveis nocturns i diumenges i festius d'àmbit nacional, autonòmic i local  
Preu per quilòmetre recorregut o fracció: 1,40 euros.  
Preu per hora d'espera: 17,00 euros.  
Es computarà per fraccions de 15 minuts, a raó de 4,25 euros cada fracció.  
En cap cas, no es cobraran els retorns, ni quan l'usuari prolongue el servei per a tornar al punt de partida.  
2. La tarifa especial s'aplicarà als serveis nocturns que es presten entre les 21.00 hores i les 07.00 hores en dies laborables, inclosos els dissabtes. Així mateix, s'aplicarà la tarifa especial esmentada als serveis que es presten des de les 00.00 hores fins a les 24.00 hores en diumenges i festius d'àmbit nacional, autonòmic i local.  
3. Alhora, es percebrà la quantitat establida en concepte de baixada de bandera que corresponga en funció del concret àmbit funcional o àrea de prestació conjunta en què s'inicie el servei, i de la tarifa diürna o nocturna que s'aplique. Quan l'àmbit funcional concret no tinga una baixada de bandera regulada s'aplicarà, per defecte, la següent.  
  
Horari diürn: 1,45 euros.  
Horari nocturn i festius: 2,00 euros.  
4. Si el servei s'inicia en port, aeroport o estació d'autobusos o ferroviària, podran aplicar-se, com a suplements, els que estigueren establits pels esmentats conceptes en les tarifes urbanes del corresponent àmbit funcional.  
5. Si el servei haguera sigut contractat telefònicament o telemàtica, el preu per la posada a disposició per a iniciar el servei, a falta de previsió expressa en el concret àmbit funcional, no excedirà de la quantitat establida en concepte de baixada de bandera que corresponga en cada cas.  
  
Article 3. Règim de contractació  
Els serveis es contractaran per la capacitat total del vehicle i els recorreguts s'entendran en circuit tancat fins al punt de partida per l'itinerari més curt, si no es convinguera expressament el contrari.  
  
En els serveis contractats telefònicament o telemàticament, amb caràcter previ a la seua realització, les parts contractants hauran de determinar si el servei a prestar és de caràcter urbà o interurbà, per a l'aplicació correcta de les tarifes des de l'inici del recorregut. Quan el servei siga mixt, urbà i interurbà, s'aplicaran sempre les tarifes interurbanes.  
  
Article 4. Visibilitat del quadre de tarifes  
En tots els vehicles s'haurà de col·locar, de forma visible per a la persona usuària, un exemplar de les tarifes, dels suplements i dels mínims en vigor i un extracte de les seues condicions d'aplicació.  
  
Article 5. Dret al transport d'equipatge  
La persona que faça ús del servei tindrà dret al transport gratuït del seu equipatge. En tot cas, els equipatges que es podran transportar gratuïtament en els vehicles seran els que el vehicle citat admeta dins dels seus límits de capacitat i d'acord amb la normativa de seguretat i circulació vigents. En cas de no ocupar-se la totalitat de places del vehicle, podran utilitzar-se els seients buits per a transportar l'equipatge, d'acord amb el que establisca la normativa de circulació i seguretat viària.  
  
  
Article 6. Peatges  
Anirà a càrrec de l'usuari, el pagament del peatge a què està sotmès l'ús d'una via. Si l'usuari opta per realitzar viatge de retorn al punt d'origen, només serà exigible el pagament del peatge si no existira un itinerari alternatiu per una via no sotmesa a peatge de quilometratge semblant al del viatge d'anada.  
  
Article 7. Rebut  
El conductor del vehicle oferirà a l'usuari la possibilitat d'entregar-li un rebut, en el qual constarà la identificació del titular de l'autorització, número d'autorització, el preu del servei, el seu origen i destinació, l'hora d'inici i de finalització, els quilòmetres recorreguts i les tarifes, suplements o qualsevol altre concepte aplicats, que seran emesos obligatòriament per impressora de factura en aquells taxis dotats d'aquesta i vinculats al taxímetre.  
  
Article 8. Mitjans de pagament i canvi de moneda  
L'usuari triarà la forma de pagament del servei, bé a través de mitjans telemàtics o en metàl·lic, per a la qual cosa tots els taxis de la Comunitat Valenciana disposaran d'un mitjà de pagament electrònic TPV, per a targetes de crèdit o dèbit. En el cas que l'usuari opte pel pagament en metàl·lic, els conductors hauran de disposar de prou efectiu per a facilitar canvi fins a l'import de 50 euros.  
  
DISPOSICIÓ ADDICIONAL  
  
Única. Clàusula de no despesa  
L'aplicació i el desenvolupament d'aquesta ordre no pot tindre cap incidència en la dotació de tots i cada un dels capítols de despesa de la Generalitat i, en tot cas, les despeses hauran de ser ateses amb els mitjans personals i materials existents en aquesta conselleria.  
  
DISPOSICIÓ TRANSITÒRIA  
  
Única. Aplicació de les tarifes  
Les tarifes, els suplements i els mínims regulats en aquesta ordre només podran percebre's una vegada estiguen introduïdes en el taxímetre quan el vehicle dispose d'aquest dispositiu. Els programes hauran d'incloure una reprogramació perquè l'entrada en vigor de les tarifes es realitze el dia 15 de desembre de 2017 de manera homogènia en tots els taxímetres.  
  
DISPOSICIÓ DEROGATÒRIA  
  
Única. Derogació normativa  
Queden expressament derogades l'Ordre 24/2013, de 20 de desembre, de la Conselleria d'Infraestructures, Territori i Medi Ambient, per la qual s'actualitzen les tarifes dels serveis interurbans de transport públic discrecional de viatgers en automòbils de turisme de la Comunitat Valenciana i s'estableixen tarifes per als municipis de menys de 20.000 habitants, no inclosos en àrees de prestació conjunta; l'Ordre 2/2013, de 20 de febrer, de la Conselleria d'Infraestructures, Territori i Medi Ambient, per la qual s'actualitzen les tarifes dels serveis interurbans de transport públic discrecional de viatgers en automòbils de turisme de la Comunitat Valenciana, i s'estableixen tarifes per als municipis de menys de 20.000 habitants, no inclosos en àrees de prestació conjunta, i l'Ordre 29/2010, de 21 de desembre, de la Conselleria d'Infraestructures i Transport, per la qual es regula el règim tarifari dels serveis interurbans de transport públic discrecional de viatgers en automòbils de turisme de la Comunitat Valenciana. Així mateix, queden derogades totes les disposicions, del mateix o inferior rang, que s'oposen al que disposa aquesta ordre.  
  
DISPOSICIONS FINALS  
  
Primera. Aplicació i execució  
Es faculta la persona titular de la direcció general competent en matèria de transport per a l'aplicació i l'execució d'aquesta ordre.  
  
  
Segona. Entrada en vigor  
Aquesta ordre entrarà en vigor el dia 15 de desembre de 2017.  
  
València, 17 d'octubre de 2017  
  
La consellera d'Habitatge, Obres Públiques  
i Vertebració del Territori,  
MARÍA JOSÉ SALVADOR RUBERT


Còpia Permalink ELI